Virallinen lehti nro C 323 , 21/10/1998 s. 0073



KIRJALLINEN KYSYMYS E-0781/98 komissiolle esittäjä(t): Glenys Kinnock (PSE) (18. maaliskuuta 1998) Aihe: Guatemalan katulapset Guatemalan katulasten avustusohjelma on ollut käynnissä tammikuusta 1996 lähtien. Voiko komissio tehdä lyhyen arvioinnin tästä ohjelmasta? Onko komissio sitä mieltä, että tämän vakavan ongelman takia on syytä ryhtyä lisätoimenpiteisiin? Aikooko komissio uusia nykyisen ohjelman, kun se päättyy tämän vuoden loppuun mennessä? Mitä vetoomuksia Euroopan komissio on esittänyt Guatemalan hallitukselle varmistaakseen, että poliisien harjoittama katulapsiin kohdistuva väkivalta saadaan loppumaan? Komission jäsenen Manuel Marinin komission puolesta antama vastaus (23. huhtikuuta 1998) Komissio on iloinen parlamentin jäsenen osoittamasta kiinnostuksesta katulasten ongelmiin Guatemalassa. Vuonna 1994 hyväksytty 2,5 miljoonan ecun arvoinen katulapsia tukeva ohjelma kuuluu yhteisön jo vuodesta 1992 alkaen kehittämiin lapsia ja nuoria koskeviin toimiin. Ohjelma on ollut toimintaohjelma vuodesta 1996 alkaen, ja siihen kuuluu kolme suurta pääosaa. Välitön apu. Hankkeella pyritään tukemaan suoraan katulasten parissa toimivia valtiosta riippumattomia järjestöjä, joiden tavoitteena on lastensuojelun edistäminen, humanitaarisen avun antaminen ja lasten uudelleen sopeuttaminen yhteiskuntaan. Näiden järjestöjen vastineita ovat Casa Alianza (jonka tuki liittyy oikeuslaitokseen), Sólo para mujeres (joka tukee nuoria naisia ja heidän koulutustaan) ja CEDIC (joka tukee nuoria miehiä ja heidän koulutustaan). Institutionaalisen tason vahvistaminen. Näiden toimien tarkoituksena on vahvistaa lasten ja nuorten suojelusta vastuussa olevia oikeusasteita. Nämä toimet vastaavat valtion laitosten rakenneuudistuksia ja rauhan prosessissa edellytettyä uuden oikeusvaltion rakentamista. Ehkäiseminen. Tähän osaan kuuluvat paikallisten yhteisöjen ja näihin kysymyksiin erikoistuneiden valtiosta riippumattomien järjestöjen kanssa toteutettavat toimet, joiden tarkoituksena on ¨poistaa¨ lapset kaduilta ja vähentää ilmiön perustana olevaa äärimmäistä köyhyyttä. Niillä pyritään myös siihen, että lasten sosiaalisia ongelmia käsiteltäisiin muualla kuin oikeuslaitoksessa. Tämän työn yhteydessä ohjelmalla on osallistuttu kaikkien lasten ja nuorten asioista vastuussa olevien kansallisten koordinaatioelinten toimintaan. Sillä on osallistuttu myös aktiivisesti Guatemalan lapsia ja nuoria koskevista ohjelmista vastuussa olevien kansainvälisten elinten neuvoa-antavan komitean toimintaan. Merkittävää on, että yhteisö on tämän ohjelman myötä saanut erittäin tärkeän aseman lapsiin ja nuoriin liittyvien asioiden koordinoinnissa. Komissio tutkii mahdollisuutta jatkaa ja laajentaa toimintaansa lapsiin, nuoriin, naisiin ja perheisiin liittyvillä aloilla vahvistaakseen jo saatuja tuloksia. Aluksi olisi tarkoitus jatkaa käynnissä olevan ohjelman kestoa. Yhteisö on myös toteuttamassa tärkeää ohjelmaa, jolla tuetaan rauhansopimuksissa määrätyn uuden kansallisen siviilipoliisin pätevöitymistä. Tällä poliisiyksiköllä halutaan korvata kansallinen poliisi ja nk. ¨policia militar ambulante¨, jotka ovat usein syyllistyneet katulapsiin kohdistuviin väärinkäytöksiin. Poliisin katulapsiin kohdistuvaa käytöstä käsitellään tässä yhteydessä yksityiskohtaisesti. Samassa yhteydessä tarkastellaan myös mahdollisuutta perustaa erityisryhmiä tälle alalle.